Kerk verwerp Zuma se versoek dat kerkmanne uit politiek moet blySt George-katedraal in Kaapstad Die aartsbiskop van die Anglikaanse kerk in Kaapstad het Sondag in sy Kersdienspreek gesê die kerk sal pres. Jacob Zuma se versoek, dat kerkmanne uit politiek moet bly, ignoreer. Die aartsbiskop Thabo Makgoba het ook die vraag gevra of geloofsgemeenskappe in Suid-Afrika hul morele ondersteuning vir die regering moet terugtrek. “Kan jy dit glo?” het hy aan die gemeente, wat die middernagdiens by St George-katedraal in Kaapstad bygewoon het, gesê. “ŉ President van ŉ demokratiese Suid-Afrika sê aan ŉ kerk om uit politiek te bly? Jy sal vergewe word as jy dink jy het in ŉ tydmasjien geklim en 30 jaar na die verlede gereis, toe apartheidspresidente dieselfde ding gesê het. “Ek is baie tevrede dat die biskoppe in die drie Wes-Kaapse bisdomme, Kaapstad, Valsbaai en Saldanhabaai, pres. Zuma se kommentaar verwerp het en vir hom gesê het dat hulle nie sal huiwer om die politieke terrein te betree nie. Ons mense woon, werk, ly, huil en struggle hier. Ons leef ook hier en ons kan nie en sal nie ophou om te reageer op dit wat ons sien en wat in ons mening onregverdig, korrup en onaanvaarbaar is in vergelyking met God se hoë standaarde van opofferende liefde nie. Makgoba het gesê die gemeenskappe smag na hoop en moedige leiers wat sal opstaan en die waarheid sal praat. “As ons na 2017 kyk, sien ons ŉ regerende party wat met homself baklei, en gebuk gaan onder verdeeldheid tot só mate dat lede in die kabinet glo dat die president moet uittree. Ons sien hoe ŉ regering lamgelê word deur ŉ onvermoë om beleidsekerheid te bereik en ŉ duidelike pad vorentoe te wys. “Gelowiges moet die vraag begin vra: in watter stadium onttrek ons as kerke, moskees, sinagoges, ons morele ondersteuning vir ŉ demokraties-verkose regering? “Dit voel of ons terug is in 1963, binne ŉ noodtoestand, wat afgedwing word deur sorgelose en korrupte leiers wat van ons vergeet het, en ons van ons waardigheid gestroop het. “Ek het tot dusver nog nie aangesluit by die groep wat die president vra om te bedank nie, maar gesê dat hy eenkant toe moet staan terwyl sy partyleiers die krisis aanspreek. Ons situasie dwing ons egter om te vra wanneer praat ons oor die gulsigheid, die onvermoë om die strewe na oortolligheid te beheer? Wanneer maak ons die name van die bedrieërs bekend wat nie hul onversadigbare honger kan stil vir onbetaamlike welvaart ten koste van die armstes van die armes nie? Makgoba het egter gesê Suid-Afrika se demokrasie is lewendig. “Suid-Afrika is nie gebreek nie. Ons het ŉ gesonde Grondwet en ons het die afgelope jaar gesien dat ons weerstandige instansies het. Die howe, veral die grondwethof, burgerlike samelewing, die media, fluitjieblasers in die regering en privaat sektor, en die talle eerlike en hardwerkende staatsdiensamptenare wat ons wel het, hulle doen alles in hul vermoë.”